《福祿壽訓練學院》|葉泓聲化身彩虹奪目 羅志祥力挺舞藝精湛
由阮兆祥、李思捷、王祖藍主持的香港首個扮嘢真人 Show《象牙世家古象牙工藝品呈獻:福祿壽訓練學院》,逢周日晚八點半推出。為了令觀眾更快更全面了解入圍者,第一至第三集的《福祿壽訓練學院》時長足足 1.5 小時,直到第 4 集開始才回復 1 小時播映時間。
自首集播出後,《福祿壽訓練學院》在網絡引起極大迴響,當中憑「男神混合體」超強顏值、兼極速變聲變 Tone 扮演六大天王級歌手贏盡掌聲的「新會華Dee」陳柏曦,更成為一眾參賽者的爆 Reel 王,短片上載短短一天(截至 4 月 2日早上 10 點)已收獲逾 63.9 萬 Views,總 Like 數高達逾 9,000 之餘,相關短片分享次數更高達 1,460 次,足證人氣超旺!
另一表現優異的「大坑小 G」葉泓聲(Gordon),亦因一副「好舞功」以及「熱愛舞台勵志 Bite」,贏得不少網民支持及關注:「好正超勁」、「Gordon 真係愈嚟愈進步」、「永不放棄,加油」、「真的喜愛舞台,值得欣賞」、 「真可惜,又靚仔、又跳得,畀機會他吧」、「講的很感動」。除了網民給予正評,Gordon 模仿的羅志祥(小豬)本尊亦有作出回應,除了在 Gordon 上載的表演片段留言打氣外,還在 IG Story 轉發了 Gordon 的表演短片兼留言打氣謂:「不要害怕被別人否定,最怕的是,自己先否定了自己,勇敢的去享受舞台,我們一起加油。」對於獲小豬本尊親自打氣,Gordon 大嘆「超乎想像」,並一再強調很感動:「真係好開心,估唔到小豬真係注意到我,仲私信我為我打氣、鼓勵我,又讚我跳得好好,真係幫我注下咗一支好大嘅強心針。」
大讚王嘉爾重情重義零架子
Gordon 續指小豬絕對是其偶像之一:「其實好多跳舞歌手都係我偶像,譬如郭富城、陳偉霆同王嘉爾等都係我偶像,我都一直好想去模仿佢哋。至於點解我今次會選擇扮小豬,係因為城城已經畀思捷扮到太出神入化,好難超越到思捷,所以我就喺思捷冇乜點扮過嘅人裏面搵一個人出嚟扮;仲要小豬本身模仿都好叻,唱
歌、跳舞同主持都一樣叻,我都想自己做到佢咁叻!」Gordon 預告之後還會模仿更多不同類型的跳唱歌手,萬勿錯過。
不說不知道,Gordon 與他三位偶像均甚有淵緣,先說小豬,Gordon 曾於日本旅行期間偶遇對方,當時由於太興奮,Gordon 忍不住大聲高呼對方名字,而小豬亦很親切地停下來與 Gordon 合照,令 Gordon 開心至手震。至於城城,原來 Gordon是受城城啟發 18 歲時加入 Dancer 行列,到 19 歲時正式成為城城演唱會 dancer,並為對方伴舞長達 5 年。更令人意外的是,Gordon 與韓國男團 GOT7 香港成員王嘉爾(Jackson)識於微時,二人為同校同學,因為同樣喜歡跳舞而成為好友,Gordon 大讚 Jackson 零架子:「佢係一個非常之好嘅人,去到依家佢所有嘅騷都會預位畀我睇,甚至乎會預埋我屋企人,佢紅咗都冇忘記身邊嘅朋友以及同學。」
「台上一分鐘、台下十年功」,雖然自天堂鳥解散後 Gordon 已近乎欠缺在舞台上演出的機會,但他坦言私下從來沒有真正放棄,更一直爭取時間及機會默默地努力增值自己,希望有派上用場的一天:「好多人認為天堂鳥解散咗之後,我就會放低咗跳舞同唱歌,或者淨係見到我 post 自己生意或者家庭嘢,但其實我對跳舞唱歌演戲嗰份執著同熱誠仲喺度。呢段時間我有 Keep 住去跳舞同埋上堂學唱歌,咁樣到真係有機會表演嘅時候,就可以以更佳狀態去完成。而我每一次收到劇本,我都會約朋友出嚟傾吓應該點樣演,我好多謝袁偉豪,佢會教我點樣去演戲,同埋點樣去做好同埋分析個角色。」Gordon 續指與袁偉豪(Ben)因合作《法證先鋒 V》結緣,由於二人志趣相投,加上差不多時間升呢人父,故份外投契,Gordon 說:「《法證 V》係我第一部劇,所以拍嗰時係咁問阿 Ben 意見點可以演好啲,佢好好,好耐心咁教我,之後仲搵我做《好聲好戲》partner。」Gordon又指 Ben 還教他沖了人生第一杯咖啡,之後 Gordon 開設咖啡店後,Ben 亦有經常撐場及幫忙宣傳:「佢畀咗好多鼓勵我、叫我唔好放棄,所以我認定咗呢個『阿頭』,咩都問佢意見。」
Gordon 又笑言雖然在娛樂圈浮沉多年總有想過放棄,但最後永遠在自己最失意時、總有意料之外的機會降臨而自己離不開:「其實呢 10 年娛樂圈生涯,都嘗試過好幾次想放棄,但最後都做唔到,呢個圈係有一個魔力,當你想放棄嘅時候,永遠有啲嘢拉番你返嚟、繼續俾你去試。」